РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/218-18

2. октобар 2018. године

Б е о г р а д

ЗАПИСНИК

14. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 2. ОКТОБРА 2018. ГОДИНЕ

 Седница је почела у 9,12 часова.

 Седницом је председавaла Ивана Стојиљковић, председник Одбора.

 Седници су присуствовали чланови Одбора: Милена Турк, Соња Влаховић, Ивана Николић, Борка Грубор, Снежана Богосављевић Бошковић, Јасмина Каранац, Борислав Ковачевић, Нада Лазић, као и Драган Јовановић, заменик члана Душка Тарбука, Јосип Броз, заменик члана Љубинка Ракоњца и Гордана Чомић, заменик члана Дејана Николића.

Седници нису присуствовали чланови Одобра: Владимир Петковић, Радослав Цокић, Љубинко Ракоњац, Мирослава Станковић Ђуричић, Дејан Николић, Душко Тарбук и Ненад Милић.

Седници су присуствовали представници Министарства заштите животне средине: министар заштите животне средине Горан Триван, шеф Кабинета министра Андреј Бојић, в.д. помоћника министра за заштиту природе и климатске промене Јасмина Јовић, начелник Одељења за индустрију Сектора за надзор и предострожност у животној средини Оливера Топалов, начелник Одељења за стратешко планирање Даринка Радојевић и руководилац Групе за нормативно-правне послове у области управљања отпадом и отпадним водама Татјана Калуђеровић.

Седници су присутвовали представници Зелене столице: Тања Петровић из Младих истраживача Србије, Братислав Попрашић из Крушевачког еколошког центара и Небојша Цветковић из организације Зелени Копаоник.

 На предлог председника Одбора, једногласно, усвојен је следећи:

Д н е в н и р е д

1. Разматрање Предлога закона о изменама и допунама Закона о заштити животне средине, који је поднела Влада, у начелу;
2. Разматрање Предлога закона о потврђивању Споразума између Владе Републике Србије и Владе Републике Хрватске о сарадњи у области заштите животне средине и очувања природе, који је поднела Влада;
3. Разматрање Предлога закона о потврђивању Споразума о очувању афричко-евроазијских миграторних птица водених станишта, који је поднела Влада;
4. Разматрање Предлога закона о потврђивању Протокола о одрживом транспорту уз Оквирну конвенцију о заштити и одрживом развоју Карпата, који је поднела Влада;
5. Разматрање Предлога закона о потврђивању Споразума о очувању популација слепих мишева у Европи, који је поднела Влада;
6. Разно.

 Пре преласка на рад по утврђеном дневном реду, са осам гласова за (два члана Одбора нису гласала), усвојен је Записник 13. седнце Одбора за заштиту животне средине, одржане 20. септембра 2018. године.

 Прва тачка дневног реда - **Разматрање Предлога закона о изменама и допунама Закона о заштити животне средине, који је поднела Влада, у начелу**

 Министар заштите животне средине Горан Триван укратко је представио предлог закона Одбору, истакавши да успостављање одрживог система заштите животне средине подразумева и максимално коришћење средтава која су доступна Републици Србији, првенствено из претприступних фондова. Предуслов за коришћење ових фондова је обезбеђивање средстава за кофинансирање. Навео је да је Законом о заштити животне средине прописано да се средства Зеленог фонда Републике Србије додељују корисницима средстава у сврху финансирања заштите и унапређивања животне средине, а на основу јавног конкурса који објављује Министарство. Влада Републике Србије је 2013. године усвојила Методологију за селекцију приоритета инфраструктурних пројеката, која је део документа Национални приоритети за међународну помоћ за период 2014-2017. године, са корекцијама до 2020. године. На основу ове методологије се и врши одабир приоритетних пројеката. Изузетно, средства се могу доделити и корисницима средстава без спровођења јавног конкурса, у случају финансирања интервентних мера у ванредним околностима загађивања животне средине, рекултивацију и санацију загађеног простора. Предложеним изменама и допунама закона, предлаже се још један изузетак од прописане обавезе спровођења јавног конкурса и то за припрему и суфинансирање пројеката који се финансирају из претприступне помоћи Европске уније, као и за непредвиђене трошкове у вези са реализацијом тих пројеката. На тај начин би се обезбедила примена методологије која је прописана у складу са акредитованим системом управљања фондовима Европске уније, док се за суфинансирање пројеката из међународне развојне помоћи треба расписивати посебан јавни позив. Предлаже се допуна Закона на начин да се дода члан којим се прописује правни основ за израду подзаконског акта - правилника којим би се тачно дефинисало шта ће се проверавати код корисника - (физичких лица) ИПАРД подстицаја. Истакао је да за спровођење овог закона нису потребна финансијска средства у буџету Републике Србије, као и да се очекује огромна корист за пољопривредне произвођаче од коришћења ових средстава, који ће, као потенцијални корисници ових средстава, морати да, уз захтев за одобравање исплате, доставе и акт органа надлежног за послове заштите животне средине.

 Тања Петровић из Младих истраживача Србије поставила је питање да ли су капацитети инспекције довољни за обављање ових послова, с обзиром на недовољан број инспектора и њихову недовољну опремљеност, као и да ли се планира запошљавање нових инспектора, како би се и ови послови обављали квалитетно.

 Министар је одговорио да ће то бити један од приоритета и да ће се капацитет инспекцијске службе појачати, када министар финансија одобри средства за ново запошљавање.

 Одбор је, са 11 гласова за (један члан Одбора није гласао), одлучио да предложи Народној скупштини да прихвати Предлог закона о изменама и допунама Закона о заштити животне средине, који је поднела Влада, у начелу.

За известиоца Одбора на седници Народне скупштине одређена је Ивана Стојиљковић, председник Одбора.

Друга тачка дневног реда – **Разматрање Предлога закона о потврђивању Споразума између Владе Републике Србије и Владе Републике Хрватске о сарадњи у области заштите животне средине и очувања природе, који је поднела Влада**

Министар заштите животне средине истакао је да је сарадња са Републиком Хрватском важна у овој области, као и да је са амбасадором Републике Хрватске имао разговор, а на разним скуповима и са хрватским министром надлежним за екологију. Констатовали су да две државе имају много додирних тачака и разлога за развијање сарадње у овој области, као и да за то постоји политичка воља са обе стране.

Дискусије по овој тачки дневног реда није било.

Одбор је, са 10 гласова за (један члан Одбора није гласао), одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Републике Хрватске о сарадњи у области заштите животне средине и очувања природе, који је поднела Влада.

За известиоца Одбора на седници Народне скупштине одређена је Ивана Стојиљковић, председник Одбора.

Трећа тачка дневног реда - **Разматрање Предлога закона о потврђивању Споразума о очувању афричко-евроазијских миграторних птица водених станишта, који је поднела Влада**

Министар заштите животне средине истакао је да је ово један важан споразум за Републику Србију, када се узме у обзир 255 миграторних врста које бораве на нашој територији, од чега 125 врста зимује код нас, а 100 врста представљају строго заштићене врсте. Указао је на значај преузимања одређених обавеза на основу споразума. Навео је да лов није у надлежности овог министарства, али да се често суочавамо са хорором убијања ових птица. Истакао је да је важно бавити се озбиљном заштитом мочварних подручја на којима ове врсте бораве, јер их је у Европи све мање, за шта је битна и кампања за подизање свести грађана по овом питању.

Члан Одбора Нада Лазић поставила је питање колико заштићених водених станишта постоји у Републици Србији и да ли она има тачну информацију да у Војводини постоји осам и два у ужем делу Србије, а да је урађен већи број студија за даљу заштиту који чека да се усвоји. Поставила је и питање да ли је разлог за чекање изостанак мишљења Министарства пољопривреде, шумарства и водопривреде који је неопходан за то, као и тенденција да се прошири простор под обрадивим површинама.

Министар заштите животне средине је потврдио да је податак који је она изнела тачан, истакавши да се нада да ће у разговорима са министром пољопривреде, шумарства и водопривреде ублажити ригиднији став овог министарства који већ годинама постоји по овом питању. Навео је да се овде ради о супротстављеним интересима економије и заштите природе, али да се нада да ће се повећати територија под заштитом, уз подршку народних посланика.

Одбор је, са 10 гласова за (један члан Одбора није гласао), одлучио да предложи Народној скупштини да прихвати Предлог закона о потврђивању Споразума о очувању афричко-евроазијских миграторних птица водених станишта, који је поднела Влада.

За известиоца Одбора на седници Народне скупштине одређена је Ивана Стојиљковић, председник Одбора.

Четврта тачка дневног реда – **Разматрање Предлога закона о потврђивању Протокола о одрживом транспорту уз Оквирну конвенцију о заштити и одрживом развоју Карпата, који је поднела Влада**

Министар заштите животне средине истакао је значај учествовања Републике Србије у свим регионалним споразумима који се тичу заштите животне средине. Информисао је Одбор да ће у децембру 2018. године Србија, на основу предлога UNEP-а, бити домаћин регионалне конференције о заштити животне средине (Јужни Балкан), јер све државе Јужне Европе деле исте проблеме настале услед климатских промена. Осврнувши се на предлог закона на дневном реду, а с обзиром на то да се Карпатски планински ланац простире на територији седам земаља, истакао је значај сарадње свих ових земаља у заштити и одрживом развоју Карпата, јер циљеви заштите, очувања и одрживог управљања ресурсима Карпата не могу зависити и бити реализовани од стране само једне земље, већ се заштитом и одрживим развојем морају заједнички бавити све земље припаднице Карпатског планинског ланца, што подразумева неопходност прекограничне сарадње и формирање неколико радних група из области управљања земљишним ресурсима, одрживог коришћења биолошке и пределне разноврсности, просторног планирања, интегралног управљања водама и акумулацијама, пољопривреде, шумарства, индустрије, енергетике, транспорта, инфраструктуре, туризма, културног наслеђа итд. Протокол који треба ратификовати односи се на транспорт. Осврнуо се и на реакције на почетак наплаћивања таксе за моторна возила у Националном парку Копаоник.

Члан Одбора Нада Лазић додала је да смо се, ратификовањем Оквирне конвенције о заштити и одрживом развоју Карпата, обавезали на све обавезе из ове конвенције, а да се Протоколом који је потребно ратификовати обавезујемо и на обавезе из области транспорта. Надовезала се на проблеме са којима се суочава Национални парк Фрушка Гора, а који су настали услед девастације, која је последица не само сече шуме и тешког саобраћаја који се тамо одвија, него и због бујања амброзије на том подручју и остављања смећа на свим одмориштима. На ове проблеме је указала јер Министарство поставља управљача националним парковима. Позвала је Министарство да упути инспекцију због свега што је изнела. Осврнула се на најаву изградње обилазнице и тунела, како би се постојећи пут претворио у пут за излетнике, а загађење смањило. Навела је да је чула да изградња обилазнице није приоритет и да се о томе мање прича.

Министар заштите животне средине истакао је да се планира испитивање стања свих националних паркова у Србији током следеће године, у смислу управљања, услова који у њима постоје, али и средстава потребних за функционисање истих. Навео је да ће се заложити за повећање средстава за потребе националних паркова и других заштићених добара. Споменуо је пример Националног парка Ђердап, где су, постављањем камера, смањили учесталост одлагања смећа на дивљим депонијама.

Одбор је, са 10 гласова за (један члан Одбора није гласао), одлучио да предложи Народној скупштини да прихвати Предлог закона о потврђивању Протокола о одрживом транспорту уз Оквирну конвенцију о заштити и одрживом развоју Карпата, који је поднела Влада.

За известиоца Одбора на седници Народне скупштине одређена је Ивана Стојиљковић, председник Одбора.

Пета тачка дневног реда – **Разматрање Предлога закона о потврђивању Споразума о очувању популација слепих мишева у Европи, који је поднела Влада**

Министар заштите животне средине истакао је да су слепи мишеви један од најважнијих индикатора стања животне средине и да се у њиховој биологији нешто мења, јер се прилагођавају условима, па их има све више у градовима (око 52 врсте). Указао је да су они веома корисни, јер редукују популације штетних инсеката, па је потребно учинити све да буду заштићени, укључујући и кампању за подизање свести грађана о потреби њихове заштите.

Тања Петровић из Младих истраживача Србије осврнула се на све предлоге закона о потврђивању међународних споразума и протокола који су на дневном реду ове седнице, истакавши значај потврђивања свих наведених споразума. Навела је да заштита природе од свих облика заштите животне средине наилази на најмање разумевања тзв. развојних актера, који је највише и угрожавају, па су представници Зелене столице веома задовољни иницирањем потврђивања ових важних међународних споразума које је Република Србија потписала.

 Одбор је, једногласно, са 11 гласова за, одлучио да предложи Народној скупштини да прихвати Предлог закона о потврђивању Споразума о очувању популација слепих мишева у Европи, који је поднела Влада.

За известиоца Одбора на седници Народне скупштине одређена је Ивана Стојиљковић, председник Одбора.

Шеста тачка дневног реда - **Разно**

Заменик члана Одбора Драган Јовановић осврнуо се на посланичко питање које је на претходној седници Одбора поставио министру заштите животне средине и на које је затражио писани одговор министра. Навео је да се министар није огласио пошто је директор аустријске фирме А.С.А. пуштен из притвора, а да је приликом његовог хапшења изјавио да ће Институт у Винчи извршити анализу смећа на депонији у Кикинди, којом ова компанија управља. Указао је на то да је одговор на питање постављено министру добио мејлом од стране Мирјане Крсмановић, запослене у Кабинету министра, а не од министра од кога је затражио одговор као народни посланик.

Министар заштите животне средине истакао је да поштује закон и да не намерава да се бави спекулацијама и да би желео да је питање постављено када је он присутан на седници Одбора, да би могао непосредно да на њега одговори. Навео је да је споменута колегиница овлашћена да се бави тим питањима у Министарству. Истакао је своју отвореност да, као министар, има директну комуникацију са грађанима, а посебно са народним посланицима. Изнео је разумевање за интересовање за овај случај председника општина који имају уговор са споменутом фирмом, додавши да нема шта друго да одговори на ово питање, осим оног што је већ рекао, јер се он не меша у процес, а све информације се могу затражити од надлежног тужилаштва. Истакао је да ће резултати обављених анализа бити кључни.

Седница је завршена у 9,53 часова.

 СЕКРЕТАР ПРЕДСЕДНИК

 Милица Башић Ивана Стојиљковић